[pic] | COMISIA COMUNITĂŢILOR EUROPENE |

Bruxelles, 21.12.2007

SEC(2007) 1727

DOCUMENT DE LUCRU AL SERVICIILOR COMISIEI Document de însoţire la Regulamentul Consiliului de aplicare un program de preferinţe tarifare generalizate pentru perioada 2009-2011 REZUMATUL EVALUĂRII IMPACTULUI {COM(2007) 857 final}{SEC(2007) 1726}

REZUMAT

Evaluarea impactului vizează revizuirea Regulamentului (CE) nr. 980/2005 al Consiliului din 27 iunie 2005 de aplicare a unui sistem de preferinţe tarifare generalizate (SPG). Sistemul de preferinţe tarifare generalizate reprezintă unul dintre instrumentele cheie menite să asiste ţările în curs de dezvoltare în reducerea sărăciei ajutându-le să genereze venituri prin intermediul comerţului internaţional.

Regulamentul (CE) nr. 980/2005 de aplicare a SPG a intrat în vigoare la 1 ianuarie 2006 şi expiră la 31 decembrie 2008. Acesta va fi urmat de un alt regulament privind SPG pentru a permite continuarea aplicării sistemului.

La 7 iulie 2004, ca urmare a unor dezbateri largi şi semnificative, Comisia a adoptat o „Comunicare a Comisiei către Consiliu, Parlamentul European şi Comitetul Economic şi Social - Ţările în curs de dezvoltare, comerţul internaţional şi dezvoltarea durabilă: funcţionarea sistemului de preferinţe tarifare generalizate ale Comunităţii pentru o perioadă de zece ani, şi anume 2006-2015”. Comunicarea a arătat obiectivul de bază şi noile instrumente de punere în aplicare ale sistemelor SPG care s-ar aplica pe perioada 2006-2015, în scopul de a oferi o mai mare continuitate şi de a stabiliza sistemul SPG, făcându-l să devină astfel mai atrăgător pentru ţările beneficiare.

Prezenta evaluare a impactului caută să arate că obiectivul principal iniţial al sistemului SPG, acela de a contribui la eradicarea sărăciei şi la promovarea dezvoltării durabile, precum şi la buna guvernare a ţărilor în curs de dezvoltare, este încă valabil şi rămâne aplicabil în contextul pregătirii noului proiect de regulament privind SPG al Consiliului pentru perioada 2009-2011. De asemenea, acesta cuprinde o evaluare a funcţionării diferitelor instrumente de aplicare a SPG stabilite în Comunicarea Comisiei din iunie 2004 şi integrate pentru prima oară în Regulamentul 980/2005 privind SPG. Aceste instrumente au fost concepute să contribuie la atingerea obiectivului SPG şi au fost introduse la 1 ianuarie 2006. Evaluarea primului an al aplicării acestora arată că diferitele instrumente au început să contribuie la obiectivul stabilit; dar perioada scurtă de aplicare nu permite încă încheierea unor concluzii definitive şi nu susţine alte modificări ale sistemului la ora actuală.

Având în vedere că obiectivul general al SPG rămâne valabil şi că aplicarea dispoziţiilor pentru perioada 2006-2015, astfel cum se stabileşte în Comunicare, este încă obligatorie, noul regulament privind SPG ar reprezenta, prin urmare, numai o revizuire tehnică a sistemului aplicat în prezent, fără modificarea dispoziţiilor acestuia.

În consecinţă, esenţa sistemului SPG pentru perioada 2009-2011 va rămâne neschimbată. Adaptările care urmează să fie introduse rezultă din aplicarea normală a sistemului, cum ar fi revizuirea sistemului de gradare sau evaluarea eligibilităţii ţărilor pentru sistem şi regimurile adiacente ale acestuia. Acestea se concentrează pe actualizări de rutină ale formulării utilizate în regulamentul privind SPG.

Prezenta abordare a revizuirii regulamentului privind SPG face ca sistemul să fie mai stabil şi mai previzibil, astfel cum susţin utilizatorii sistemului şi astfel cum se menţiona în Comunicarea Comisiei din 2004. Acesta ar oferi o mai mare accesibilitate comercianţilor, ar garanta predictibilitatea condiţiilor tranzacţionale şi ar facilita gestionarea sistemului. Acest lucru ar aduce beneficii ţărilor beneficiare, comercianţilor şi administraţiilor. Scopul este acela de a integra ţările beneficiare în sistemul comercial mondial. În acest scop, aceste ţări necesită un regim comercial şi de investiţii stabil şi previzibil.

Prezenta evaluare a impactului a fost pregătită în conformitate cu principiul „analizei proporţionale” prevăzut în Orientările privind evaluarea impactului din 15 iunie 2005 (secţiunea nr. 5), care prevăd o analiză proporţională în cazuri care implică revizuirea legislaţiei actuale a UE. Prin urmare, obiectivul principal al prezentei evaluări a impactului este acela de a arăta că, astfel cum se menţionează în secţiunea nr. 5 din Orientările privind evaluarea impactului, obiectivul sistemului SPG actual şi instrumentele sale de aplicare stabilite în Comunicarea din iulie 2004 sunt încă valabile.